১০.১ বিবাহ: হযরত মোট দুবার বিবাহ বন্ধনে আবদ্ধ হয়েছেন। ছাত্র জীবনের গণ্ডি পেরিয়ে কর্ম জীবনের সূচনালগ্নেই হযরতের প্রথম দাম্পত্য জীবনের সূচনা হয়। ফারাগাতের পর হযরতের পিতা ছেলের বিবাহের জন্য পাত্রী খুঁজতে থাকেন। মুফতী আযীযুল হক রহ. এর খলিফা বোয়ালিয়া মাদরাসার মোহতামিম মাওলানা আলী আহমদ বোয়ালভী রহ. এর কন্যার ব্যাপারে তিনি খবর পান। ফলে মুফতী সাহেবের কাছে গিয়ে আগ্রহ প্রকাশ করেন। এদিকে মাওলানা আলী আহমদ সাহেব ও মুফতী সাহেবের কাছে স্বীয় আগ্রহের কথা ব্যক্ত করেন। অতপর ১৯৫৯ সনে কোন ধরণের আনুষ্ঠানিকতা ও আড়ম্বরতা ছাড়াই সাদাসিধেভাবে বিবাহ অনুষ্ঠিত হয়। হযরত মুফতী সাহেব বিবাহ পড়ান এবং হযরত ইমাম সাহেব রহ. মুনাজাত করেন। হযরতের এই স্ত্রী কয়েক বছর পূর্বে ইন্তেকাল করেন। তাছাড়া হযরত ১ম স্ত্রীর শেষ সময়ে ২য় বারের মত বিবাহ বন্ধনে আবদ্ধ হন।